I aften har krimiserien Norskov premiere, men der er allerede nogle, der har tyvstartet og set afsnittene inden premieren i aften. Afsnittene lå nemlig frit tilgængelige for folk, der vidste hvor de skulle lede. Det skriver Ekstra Bladet i dag. Produktionsselskabet, SF Film Produktion, bag Norskov har glemt at lave et kodeord til deres filserver, og dermed havde alle på nettet i princippet fri adgang til seriens afsnit. Og det vækker langt fra begejstring hos TV 2. - Det må selvfølgelig ikke ske. Men denne sag er en påmindelse til os alle om, at vi skal tage it-sikkerheden meget alvorligt. Og vi har da også set, at SF Film Production reagerede øjeblikkeligt og rettede fejlen, da selskabet blev opmærksom på den, siger hun til avisen. Der er nu kommet kode på serveren, og man må derfor pænt vente til mandag aften klokken 20, hvor Norskov sendes på TV 2.

Opsummering:
Afsnittene til TV2s nye krimiserie Norskov lå frittilgængelige på produktionsselskabets server.